ЩIалэгъуалэ псапащIэхэр
КъБР-м и Парламентым ЩэнхабзэмкIэ, жылагъуэ IуэхущIапIэхэм зегъэужьынымрэ цIыхубэ хъыбарегъащIэ IэнатIэхэмкIэ, Егъэджэныгъэмрэ щIэныгъэмкIэ, щIалэгъуалэ IуэхухэмкIэ и комитетхэм, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм, Къэбэрдей-Балъкъэрым и Жылагъуэ палатэм я зэIущIэ екIуэкIащ.
ЗэIущIэм щытепсэлъыхьащ КъБР-м волонтёрхэмрэ псапащIэ зэщIэхъееныгъэхэмрэ зыщегъэужьыным. Абы кърихьэлIат КъБР-м и Парламеным Егъэджэныгъэмрэ щIэныгъэмкIэ, щIалэгъуалэ IуэхухэмкIэ и комитетым и унафэщI Азычэ Светланэ, Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, ЩIалэгъуалэ политикэмкIэ, спортымрэ щIэб-лэр хэкупсэу гъэсэнымкIэ КъБР-м и Жылагъуэ палатэм и унафэщIым и къуэдзэ Федченкэ Людмилэ, абы икомиссэм и Iэтащхьэ Гуппоев Тимур, КъБР-м егъэджэныгъэмкIэ, щIэныгъэмрэ щIалэгъуалэ IуэхухэмкIэ и министерствэм и къудамэм и унафэщI Водопьянов Александр, «Волонтёр IуэхущIапIэ» жылагъуэ зэгухьэныгъэм и унафэщI Гериев Расул, нэгъуэщIхэри. ЗэIущIэр къызэIуихащ икIи иригъэкIуэкIащ КъБР-м и Парламентым ЩэнхабзэмкIэ, жылагъуэ IуэхущIапIэхэм зегъэужьыным-рэ цIыхубэ хъыбарегъащIэ IэнатIэхэмкIэ и комитетым и унафэщI Пащты Борис.
Гуппоевыр тепсэлъыхьащ волонтёрствэм и мыхьэнэм, ар къызэрежьам, ди респуб-ликэм нобэ псапэ зыпылъ лэжьыгъэу щрагъэкIуэкIым:
— Волонтёрым и къалэн нэхъыщхьэу къилъытэр — езым и фIэфIынагъэкIэ, и хьэлэлагъкIэ цIыхухэм защIигъэкъуэнырщ, ядэIэпыкъунырщ, хуэмыщIауэ псэухэм, благъэ-Iыхьлы зимыIэхэм, зи ныбжь хэкIуэтахэм, абы къищынэмыщIауэ, псэущхьэхэм сэбэп яхуэхъунырщ. «Волонтёр» псалъэр 1980 гъэхэращ урысыбзэм къыщыхыхьар, 2000 гъэм щыщIэдзауэ Урысейм щагъэлъапIэ «ФIы щIэным и тхьэмахуэр». Къыхэзгъэщыну сыхуейт КъБР-м волонтёрствэр иджыри лъэ быдэкIэ зэрыщымыувар: абы къызэщIиубыдэ къалэнхэмрэ псапащIэ- хэм я лэжьэкIэмрэ захъуэжырей, — жиIащ абы.
АдэкIэ псалъэ иратащ КIурашын Анзор. Ар тепсэлъыхьащ КъБР-м псапэ лэжьыгъэу щекIуэкIым, къыхах мылъкумрэ зытрагъэкIуадэмрэ. КIурашыным къыхигъэщащ ди республикэм псапащIэ зэгухьэныгъэу 33-рэ зэрыщыIэр, абыхэм ящыщу 8-р нэхъ жыджэру зэрылажьэр. Апхуэдэщ «Волонтёр IуэхущIапIэ», «ЩIэгъэкъуэн», «Волонтёр-дохутырхэр», «Гу къабзэхэр», «ТекIуэныгъэм и волонтёрхэр», «Лэгъупыкъум нэхъ-рэ нэхъ лъагэу», «Зыужьыныгъэ», «Ди Рамизэ» зэщIэхъееныгъэхэр. КIурашыным къыхигъэщащ псапэ зыпылъ Iуэхум щIалэгъуалэр къешэлIэным теухуауэ лэжьыгъэшхуэ зэрырагъэкIуэкIыр. Абы жиIащ волонтёр ныбжьыщIэхэм ирагъэкIуэкI лэжьыгъэм теухуауэ балл бжыгъэ щыхущIагъу хэгъуэгухэр Урысейм зэрыщыIэр. ЕГЭ-мкIэ къахьа баллхэр еджапIэ нэхъыщхьэ ирищIэтIысхьэну яхуримыкъумэ, псапэ зэращIам къыпэкIуэу балли 10 зэрыхущIагъуращ зи гугъу ищIар, икIи абы къелъытэ ди дежи а хабзэр къыщыщтэн хуейуэ.
ЗэIущIэм щыжаIа псори къызэщIакъуэ-жу, унафэ ящIащ волонтёрствэм теухуауэ КъБР-м щрагъэкIуэкI лэжьыгъэм пащэну, ар ирагъэфIэкIуэну.
Фырэ Анфисэ.
